צ'ארלס בראון

צ'ארלס ק. בראון ג'וניור (באנגלית: .Charles Q. Brown Jr; נולד ב-1962) הוא קצין בדרגת גנרל המכהן כיושב ראש המטות המשולבים החל מ-1 באוקטובר 2023. שימש לפני כן כראש מטה חיל האוויר של ארצות הברית.

==ביוגרפיה==
בראון, בנו של קולונל בחיל האוויר האמריקאי, גדל בסן אנטוניו שבטקסס, ובוירג'יניה. ב-1984 הוא סיים תואר ראשון בהנדסה אזרחית מאוניברסיטת טקסס טק אותו עשה במסגרת תוכנית הכשרת קציני המילואים של חיל האוויר. 

במאי 1985 התגייס לשירות סדיר בחיל האוויר, עבר קורס טיס בבסיס ויליאמס באריזונה והכשרה לטייס קרב בבסיס הולומן בניו מקסיקו. שירת כטייס F-16 פייטינג פלקון בטייסת הקרב 35 בבסיס קונסאן שבקוריאה הדרומית ובטייסות הקרב 307 ו-308 בבסיס הומסטיד בפלורידה. הוא הדריך בבית הספר למערכות נשק של חיל האוויר בבסיס נליס.

בשנים 1994–1996 שימש עוזרו של יושב ראש המטות המשולבים. לאחר לימודים במכללה לפיקוד ומטה שימש קצין מבצעים אוויריים בפיקוד מרכז של ארצות הברית, בשנים 1999–2003 שירת בטייסת הקרב 79, בטייסת הקרב 55 ופיקד על טייסת הקרב 78 בבסיס חיל האוויר שו בקרוליינה הדרומית. לאחר תפקיד במטה חיל האוויר מונה ביולי 2005 למפקד בית הספר למערכות נשק של חיל האוויר בבסיס נליס. 

במאי 2007 מונה למפקד כנף הקרב 8 בבסיס קונסאן שבקוריאה הדרומית. ביוני 2008 מונה לראש ענף במחלקת חיל האוויר של ארצות הברית ובמטה החיל. ביוני 2009 מונה למפקד כנף הקרב 31 בבסיס אביאנו שבאיטליה. במאי 2011 מונה לסגן ראש אגף מבצעים בפיקוד מרכז ובאפריל 2013 מונה לסגן מפקד כוחות האוויר בפיקוד מרכז. במרץ 2014 מונה לראש ענף מבצעים, הרתעה אסטרטגית ונשק גרעיני במטה כוחות האוויר של ארצות הברית באירופה ובאפריקה. 

ביוני 2015 קודם לדרגת לוטננט גנרל ומונה למפקד פיקוד מרכז של חיל האוויר. ביולי 2016 מונה לסגן מפקד פיקוד מרכז של ארצות הברית. ביולי 2018 קודם לדרגת גנרל ומונה למפקד כוחות האוויר של ארצות הברית בגזרת האוקיינוס השקט. הוא שירת בתפקיד זה עד יולי 2020.

באוגוסט 2020 מונה לראש מטה חיל האוויר. בשנת 2020 הופיע ברשימה השנתית של מגזין טיים, טיים 100.<ref></ref>

במהלך שירותו צבר מעל 2,900 שעות טיסה, מהן כ-130 שעות מבצעיות, על מטוסי T-38 טאלון, T-37 טוויט, B-52 סטרטופורטרס, B-1 לנסר, B-2 ספיריט, F-16 פייטינג פלקון, לוקהיד AC-130, לוקהיד מרטין C-130J סופר הרקולס, E-8, בואינג KC-135, MV-22, מסוקי UH-60 בלק הוק ו-AH-64 אפאצ'י.

באוגוסט 2023, החליט הנשיא ג'ו ביידן למנות את בראון לתפקיד יושב ראש המטות המשולבים של ארצות הברית.<ref></ref> מינויו אושר בסנאט בספטמבר אותה שנה והוא נכנס לתפקידו ב-1 באוקטובר. זמן קצר לאחר מינויו לתפקיד פרצה מלחמת חרבות ברזל במזרח התיכון וארצות הברית נהפכה לשחקן מעורב באופן ישיר בסדרת פעולות צבאיות במסגרתה, בהן מבצע שומר השגשוג נגד החות'ים בתימן, וסיכול התקיפה האיראנית על ישראל (אפריל 2024). במהלך המלחמה בראון ביקר פעמיים בישראל לפגישות עבודה, בדצמבר 2023 ובאוגוסט 2024. 

לבראון יש תואר שני באווירונאוטיקה מאוניברסיטת אמברי-רידל בפלורידה. כמו כן הוא בוגר המכללה לפיקוד ומטה של חיל האוויר, בוגר מכללת המלחמה של החיל ובוגר קורס הפסגה באוניברסיטה לביטחון לאומי.<gallery>
קובץ:General Charles Q. Brown Jr. flying an F-16 Fighting Falcon.jpg|alt=
קובץ:Gen. Charles Q. Brown Jr., during Chief of Staff transition ceremony.jpg|alt=
קובץ:Lt. Gen. Charles Q. Brown Jr. with Gen. Lloyd Austin during Air Forces Central Command change of command ceremony.jpg|alt=
קובץ:Lt. Gen. Charles Q. Brown Jr., Commander, US Air Forces Central Command 151007-F-MS415-053.jpg|alt=
קובץ:Gen Charles (CQ) Brown, Jr , Pacific Air Forces (PACAF) commander visits SMC (6448441).jpeg|alt=
קובץ:Group photo of the Joint Chiefs of Staff, 2022 220505-D-TT977-0100.jpg|alt=
</gallery>

==קישורים חיצוניים==

* [http://www.af.mil/AboutUs/Biographies/Display/tabid/225/Article/108485/lieutenant-general-charles-q-brown-jr.aspx ביוגרפיה] באתר חיל האוויר של ארצות הברית

==הערות שוליים==

קטגוריה:גנרלים בחיל האוויר של ארצות הברית
קטגוריה:ראשי המטה של חיל האוויר של ארצות הברית
קטגוריה:אמריקאים מעוטרי אות לגיון ההצטיינות
קטגוריה:מעוטרי כוכב הארד
קטגוריה:מעוטרי מדליית השירות המצוין של מחלקת ההגנה
קטגוריה:טייסי חיל האוויר של ארצות הברית
קטגוריה:בוגרי אוניברסיטת טקסס טק
קטגוריה:אמריקאים שהופיעו ברשימת טיים 100
קטגוריה:אמריקאים שנולדו ב-1962